POROČILO KOMISIJE SVETU

o napredku držav članic pri pristopu k Mednarodni konvenciji Mednarodne pomorske organizacije o standardih za usposabljanje, izdajanje spričeval in stražarjenje za osebje na ribiških ladjah v skladu s členom 2 Sklepa Sveta (EU) 2015/799

1.Uvod

Države članice so s Sklepom Sveta (EU) 2015/799 z dne 18. maja 2015 pooblaščene, da v interesu Evropske unije postanejo pogodbenice Mednarodne konvencije Mednarodne pomorske organizacije (v nadaljnjem besedilu: IMO) o standardih za usposabljanje, izdajanje spričeval in stražarjenje za osebje na ribiških ladjah (STCW-F, v nadaljnjem besedilu: konvencija), ki je bila sprejeta 7. julija 1995 in je začela veljati 29. septembra 2012. V IMO so včlanjene vse države članice EU.

Navedena konvencija pomembno prispeva ne le k zaščiti ribičev, ampak tudi k varnejšemu mednarodnemu ladijskemu prometu. Spodbuja varnost življenja in lastnine na morju, s čimer prispeva tudi k varstvu morskega okolja. Ker je morski ribolov ena izmed najnevarnejših poklicnih dejavnosti ter ker so ribiške ladje in njihove posadke izpostavljeni enakim nevarnostim in tveganjem na odprtih morjih kot morske trgovske ladje, so ustrezno usposabljanje in kvalifikacije temeljnega pomena za zmanjšanje števila nezgod ter prispevanje k varnosti in zaščiti posadke na krovu, pa tudi k pomorski varnosti.

Poleg tega je konvencija STCW-F zelo pomembna tudi za prosto gibanje delavcev. Ribiči bi lahko postali mobilnejši, če bi lahko delali na ribiških ladjah vseh držav članic pogodbenic konvencije STCW-F. Zato se z uskladitvijo kvalifikacij z uvedbo skupne minimalne ravni usposabljanja za osebje na ribiških ladjah ne bo izboljšala samo varnost na morju, ampak se bo tudi dodatno olajšalo prosto gibanje delavcev. Poleg tega bodo vzpostavljeni enaki konkurenčni pogoji v EU in tudi v odnosih s tretjimi državami.

Trenutno delavci na ribiških ladjah niso zaščiteni enako kot pomorščaki v sektorju pomorskega prometa, za katere se uporablja skoraj enaka Mednarodna konvencija IMO o standardih za usposabljanje, izdajanje spričeval in ladijsko stražarjenje pomorščakov (v nadaljnjem besedilu: konvencija STCW). Medtem ko je konvencijo STCW ratificiralo 164 držav pogodbenic po vsem svetu, vključno z 28 državami članicami EU, in se v zakonodaji EU izvaja z direktivami 2008/106/ES, 2009/16/ES in 2012/35/ES,pa je konvencijo STCW-F ratificiralo 26 držav pogodbenic po vsem svetu, od tega samo devet držav članic EU.

Zato so socialni partnerji EU s področja morskega ribolova s sektorskim socialnim dialogom o morskem ribolovu večkrat opozorili na pomen izvajanja mednarodnih konvencij o varnostnih in delovnih pogojih na ribiških ladjah ter pozvali države članice in EU, naj sprejmejo ustrezne ukrepe.

Institucije EU so svojo zavezanost v zvezi s tem pokazale tudi v okviru pobude EU o upravljanju oceanov. Svet v sklepih z dne 4. aprila 2017 in Evropski parlament v resoluciji z dne 16. januarja 2018 pozivata k spodbujanju enakih pogojev na trgu dela na področju pomorstva in zagotavljanju pravične obravnave z učinkovito uporabo ustreznih mednarodnih konvencij ter k vzpostavitvi usklajenega socialnega okvira za pomorske dejavnosti v vodah EU.

Ob upoštevanju navedenega se vse države članice, ki imajo ribiške ladje, ki plujejo pod njihovo zastavo, pristanišča, ki sprejemajo morske ribiške ladje, ki spadajo na področje uporabe konvencije STCW-F, ali izobraževalne ustanove za osebje na ribiških ladjah, odločno pozivajo, naj postanejo pogodbenice konvencije. Poleg tega bi bilo treba tudi tretje države spodbujati, naj postanejo pogodbenice konvencije STCW-F, da bi se spodbujali varnostni in delovni pogoji na ribiških ladjah ter si prizadevalo za enake konkurenčne pogoje na svetovni ravni.

2.Pravna podlaga